Kamu bisa jelasin ke aku soal Fedor von Bock dalam bahasa melayu?

Moritz Albrecht Franz Friedrich Fedor von Bock (3 Disember 1880 – 4 Mei 1945) ialah seorang Fil Marsyal (Generalfeldmarschall) tentera darat Jerman yang berkhidmat dalam Perang Dunia Kedua. Oleh kerana sebagai pemimpin yang memberi ceramah kepada askar-askarnya tentang kebaikkan berkorban untuk tanahair Jerman, beliau telah digelar "Der Sterber" (secara literal, tidak jelas dan ironinya bermaksud: "The Dier", "The Grim Reaper" atau "Malaikat Maut"). Bock bertugas sebagai Panglima Kumpulan Tentera Darat Utara dalam Pencerobohan Poland pada tahun 1939, Panglima Kumpulan Tentera Darat B dalam Pencerobohan Perancis pada tahun 1940, Panglima Kumpulan Tentera Darat Tengah dalam serangan keatas Kesatuan Soviet pada Jun 1941 dan kemudian sebagai Panglima Kumpulan Tentera Darat Selatan pada Januari 1942; jawatan pemerintahannya yang terakhir ialah Kumpulan Tentera Darat B pada Julai 1942. Bock adalah salah seorang dari 12 Jeneral yang dinaikkan pangkat dalam Upacara Fil Marsyal 1940 dan merupakan pegawai kanan ke-4 dalam senioriti Tentera Darat Jerman.

Bock terkenal kerana Operasi Typhoon iaitu satu percubaan yang gagal untuk menawan Moscow semasa musim sejuk tahun 1941. Penyerangan Jerman telah diperlahankan oleh tentangan sengit Soviet disekitar bandar Mozhaisk, dan juga oleh Rasputitsa, iaitu musim hujan dan lumpur di Rusia. Sebaik saja musim sejuk Rusia melanda dengan teruk, yang paling sejuk dalam masa lebih 50 tahun, pasukan tentera darat Jerman dengan cepat tidak boleh melakukan lagi operasi pertempuran, dengan lebih banyak askar terkorban disebabkan oleh cuaca sejuk berbanding dari pertempuran. Penyerangan balas cepat Soviet memaksa tentera Jerman berundur, dan Bock - yang meminta pengunduran awal - kemudian telah dipecat oleh Adolf Hitler.

Seorang pegawai lama dalam tentera darat Jerman, Bock telah dianggap sebagai jeneral yang sangat "meminati buku". Beliau juga mendapat reputasi sebagai seorang pensyarah yang berapi-api, memberikan beliau gelaran "Holy Fire of Küstrin" ("Api Suci dari Kustrin"). Bock bukanlah dianggap ahli teori yang pintar, tetapi mempunyai sifat keazaman yang kuat, merasakan bahawa kemuliaan yang paling besar bagi askar Jerman adalah berkorban di medan perang demi tanahair.

Pendukung sistem pemerintahan beraja, Bock secara peribadi tidak menyukai fahaman Nazi dan tidak pernah terlibat langsung dalam politik. Bagaimanapun, beliau juga tidak bersimpati dengan rancangan untuk menggulingkan Hitler dan tidak pernah mempersoalkan layanan buruk orang awam oleh pihak Schutzstaffel (SS). Bock juga lantang bersuara, satu keistimewaan yang Hitler berikan padanya hanya kerana beliau pernah berjaya dalam pertempuran. Bock - bersama-sama dengan isteri dan anak perempuan tunggalnya - telah terbunuh dalam satu serangan tembakan pesawat pejuang tempur British pada 4 Mei 1945 sewaktu mereka menaiki kereta kearah Hamburg.